Leubeng
Oleh: T.A Sakti
Assalamu’alaikom tanglong pisang klat
Katrok lom sahbat lon ba haluwa
Aleh cit mangat atawa luwat
Neupiyoh siat neucuba rasa!
Alhamdulillah pujoe Hadlarat
Ca-e nyang singkat lon keumeung rika
Kisah lon khusus akan latbatat
Binatang ubit nyang jinoe langka
Miseue ban Leubeng rupa mirah that
Badan jih ubit payah glip mata
Kayem aneukmiet boh “pidit” jikap
Ngon peuglah mangat boeh minyeuk peuja
Nyang leupah payah aneuk tapakat
Wab ji takot that keu minyeuk peuja
Geupayu-payu geurando geusyab
Kadang ‘oh teungeut geuluem geuraba
Minyeuk U seu-uem geutaguen siat
Bruek kreueng keu teumpat mustajab raya
Bruek kreueng ka jareueng Leubeng tan meupat
Jinoe hai sahbat bandua langka
Leubeng lam naleueng sinan meuteumpat
Hantom teurlihat ngon dua mata
Sabab that ubit haloih meu-asap
Hanasoe tupat jih rumoh tangga
‘Oh jikap aneuk baro Ma tupat
Lam lipat-lipat ‘boh pik’ aneuknda
Ngon tangke ranub geutop-top leugat
Leubeng meukeumat mirah wareuna
Geucok geupingkom geulhom lam jeurat
Palak geuh that-that deundam meumbara
“Kah Leubeng paleh kupeh ban asap
Aneuk kee kakap keumong meuh’a h’a!!!”
‘Bek duek lam naleueng hai Agam batat
Teulhon ngon bulat luweue hantom na!!!”
Meunan di Poma ka geupeu ingat
Di Sinyak Amat geureuhing saja!
Nyan kudoe jameun bacut lon sambat
Luweue jareueng that jingui aneuknda
Umu lhee-peuet thon le teulhon bulat
Luweue sok siat geuba keurija
Luweue meuseuke, peng meusaket that
Teuma lom adat cit meunan rupa
Aneukmiet jinoe pompes teubai that
Leubeng that luwat bee sy’ueng meutaga!!
Kireman : T.A. Sakti
Banda Aceh
nso_Latn zsm_Latn min_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ind_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn hat_Latn ace_Latn